**LEGE A METROLOGIEI**

**CUPRINS**

**Capitolul I**

**DISPOZIŢII GENERALE**

Articolul 1. Legislaţia privind metrologia

Articolul 2. Termenii de specialitate utilizaţi

Articolul 3. Sistemul naţional de metrologie

Articolul 4. Administrarea în domeniul metrologiei

Articolul 5. Documentele normative în domeniul metrologiei

**Capitolul II**

**UNITĂŢILE DE MĂSURĂ LEGALE**

Articolul 6. Sistemul Internaţional de unităţi

Articolul 7. Utilizarea unităţilor de măsură la operaţiunile de export

Articolul 8. Transmiterea unităţilor de măsură

Articolul 9. Etaloanele unităţilor de măsură

**Capitolul III**

**CONTROLUL METROLOGIC LEGAL**

Articolul 10. Domeniile de exercitare a controlului metrologic legal (domenii de interes public)

Articolul 11. Controlul metrologic legal al măsurărilor

Articolul 12. Controlul metrologic legal al mijloacelor de măsurare

Articolul 13. Controlul metrologic legal al produselor preambalate și al sticlelor utilizate ca recipiente de măsură

Articolul 14. Obligaţiile persoanelor fizice şi juridice în domeniul metrologiei legale

**Capitolul IV**

**COLABORAREA INTERNAŢIONALĂ ÎN DOMENIUL METROLOGIEI**

Articolul 15. Statutul autorităţii centrale de metrologie și a Institutului Național de Metrologie în relaţiile internaţionale

Articolul 16. Recunoaşterea aprobărilor de model, verificărilor mijloacelor de măsurare și etalonărilor

**Capitolul V**

**TRANSPARENŢA INFORMAŢIEI METROLOGICE**

Articolul 17. Accesul la orice rezultat de măsurare de interes public

Articolul 18. Informaţia privind documentele şi registrele sistemului naţional de metrologie

**Capitolul VI**

**RĂSPUNDEREA PENTRU ÎNCĂLCAREA PREZENTEI LEGI**

Articolul 19. Răspunderea contravenţională, penală şi civilă

**Capitolul VII**

**FINANŢAREA ACTIVITĂŢII METROLOGICE**

Articolul 20. Finanţarea activităţii metrologice

**Capitolul VIII**

**DISPOZIŢII FINALE ŞI TRANZITORII**

Articolul 20. Sursele de finanţare

Articolul 21. Destinaţia mijloacelor financiare

Articolul 22. Bugetul Institutului Naţional de Metrologie

Articolul 23

Articolul 24

Parlamentul adoptă prezenta lege organică.

Prezenta Lege transpune parţial Documentul Organizaţiei Internaţionale de Metrologie Legală OIML D1:2012 „Consideraţii pentru o lege privind metrologia”, Regulamentul (CE) nr. 765/2008 al Parlamentului European şi al Consiliului din 9 iulie 2008 de stabilire a cerinţelor de acreditare şi de supraveghere a pieţei în ceea ce priveşte comercializarea produselor şi de abrogare a Regulamentului (CEE) nr. 339/93 (Text cu relevanţă pentru SEE), publicat în Jurnalul Oficial al Uniunii Europene L 218 din 13 august 2008, Directiva 2009/34/CE a Parlamentului European și a Consiliului din 23 aprilie 2009 privind dispozițiile comune pentru mijloacele de măsurare și metodele de control metrologic, creează cadrul legal pentru implementarea Directivei Consiliului 2014/32/EC privind armonizarea legislaţiei statelor membre referitoare la punerea la dispoziţie pe piaţă a mijloacelor de măsurare (reformare), publicată în Jurnalul Oficial al Comunităţii Europene (JOCE) nr. L 96/149 din 26 februarie 2014, Directivei 80/181/CEE a Consiliului din 20 decembrie 1979 privind apropierea legislațiilor statelor membre referitoare la unitățile de măsură și de abrogare a Directivei 71/354/CEE, publicată în Jurnalul Oficial al Comunităţii Europene nr. L 39 din 15 februarie 1980, Directiva 2007/45/CE a Parlamentului European şi a Consiliului din 5 septembrie 2007 de stabilire a normelor privind cantitățile nominale ale produselor preambalate, de abrogare a Directivelor 75/106/CEE și 80/232/CEE ale Consiliului, și de modificare a Directivei 76/211/CEE a Consiliului publicată în Jurnalul Oficial al Comunităţii Europene (JOCE) nr. L 247/17 din 21 septembrie 2009, Directivei 75/107/CEE a Consiliului din 19 decembrie 1974 privind apropierea legislaţiilor statelor-membre referitoare la sticlele utilizate ca recipiente de măsurare, publicată în Jurnalul Oficial al Comunităţilor Europene din 15 februarie 1975.

**Capitolul I**

**DISPOZIȚII GENERALE**

**Articolul 1.** Legislaţia privind metrologia

Legislaţia privind metrologia se constituie din prezenta lege şi din alte acte normative, adoptate în temeiul ei şi stabileşte bazele metrologiei legale în scopul asigurării uniformităţii şi exactităţii măsurilor, protejarea persoanelor fizice şi juridice, indiferent de tipul de proprietate şi forma de organizare juridică, împotriva efectelor nocive ale măsurilor incorecte sau false.

**Articolul 2.** Termenii de specialitate utilizaţi

În sensul prezentei legi, sînt utilizaţi următorii termeni de specialitate:

*aprobare de model* –decizie cu relevanţă legală, bazată pe un raport de evaluare care confirmă că un tip de mijloc de măsurare întruneşte cerinţele stipulate în documentele normative aplicabile ce ţin de domeniul prezentei legi şi care are ca rezultat emiterea certificatului de aprobare de model

*control metrologic legal* – ansamblu de activităţi de metrologie legală. Controlul metrologic legal include controlul metrologic legal asupra mijloacelor de măsurare, măsurărilor, preambalatelor, sticlelor utilizate ca recipiente de măsură; supravegherea metrologică şi expertiza metrologică;

*dare în folosință* - prima utilizare a unui mijloc de măsurare destinat utilizatorului final, în scopul pentru care a fost destinat;

*desemnare* – decizie cu relevanţă legală, bazată pe un raport de evaluare care confirmă competenţa solicitantului, precum şi corespunderea acestuia criteriilor prescrise în documentele normative ce ţin de domeniul prezentei legi, pentru efectuarea activităţii de metrologie legală (verificarea metrologică a mijloacelor de măsurare legale şi măsurări în domeniul de interes public);

*etalon* – materializarea definiției unei mărimi date, cu o valoare determinată şi o incertitudine de măsurare asociată, utilizată ca referinţă;

*etalon internaţional* – etalon recunoscut de semnatarii unui acord internațional și destinat unei utilizări mondiale;

*etalon naţional* – etalon recunoscut de o autoritate națională pentru a servi, într-un stat sau într-o economie, ca bază pentru atribuirea de valori altor etaloane ale mărimilor de aceeași natură;

*etalon de lucru* – etalon care este utilizat în mod curent pentru etalonarea sau verificarea mijloacelor de măsurare sau a sistemelor de măsurare

*etalonare* – operaţie care, în condiţii specificate în prima etapă stabileşte o relaţie între valorile şi incertitudinile de măsurare asociate care sînt furnizate de etaloane şi de indicaţiile corespunzătoare cu incertitudinile de măsurare asociate, iar în etapa a doua, această informaţie este utilizată pentru stabilirea unei relaţii care să permită obţinerea unui rezultat de măsurare pornind de la o indicaţie;

*exactitate de măsurare* – grad de concordanţă între o valoare măsurată și o valoare adevărată a unui măsurand;

*expertiză metrologică* – ansamblu de operaţii efectuate cu scopul de a examina şi a demonstra starea mijloacelor de măsurare, precum şi de a determina caracteristicile lor metrologice inclusiv cu referinţă la cerinţele reglementare aplicabile;

*incertitudine de măsurare* – parametru pozitiv care caracterizează dispersia valorilor atribuite unui măsurand, în baza informaţiilor utilizate

*introducere pe piaţă a mijlocului de măsurare* – punerea la dispoziție pentru prima oară a unui mijloc de măsurare pe piață;

*marcajul aprobării de model,*– semn distinctiv care, aplicat pe un mijloc de măsurare, atestă conformitatea acestuia cu modelul aprobat;

*marcaj de verificare metrologică*– semn distinctive, aplicat pe un mijloc de măsurare în mod vizibil, care confirmă că verificarea metrologică a fost efectuată în conformitate cu documentele normative ce ţin de domeniul prezentei legi, cu rezultate satisfăcătoare;

*marcaj de verificare iniţială CE-* semn distinctiv, aplicat pe un mijloc de măsurare în mod vizibil, care confirmă că verificarea a fost efectuată în conformitate cu directivele europene, cu rezultate satisfăcătoare

*măsurare* – proces care constă în obținerea experimentală a uneia sau mai multor valori care pot fi atribuite în mod rezonabil unei mărimi;

*măsurand* – mărime care se intenționează a fi măsurată;

*metrologie* – știința a măsurărilor și a aplicațiilor acestora, care include toate aspectele, atît teoretice cît şi practice, ce ţin de măsurări, indiferent de incertitudinea de măsurare şi domeniul de aplicare;

*metrologie legală* – parte a metrologiei referitoare la activităţile desfăşurate în conformitate cu cerinţele stabilite de organe cu funcţii de reglementare în domeniu metrologiei;

*mijloc de măsurare* – instrument de mǎsurare, sistem de mǎsurare, sau orice parte a unui instrument de mǎsurare sau a unui sistem de măsurare utilizat pentru a face măsurări de unul singur sau în asociere cu unul sau mai multe instrumente de măsurare;

*mijloc de măsurare supus controlului metrologic legal* –– mijloc de măsurare care corespunde cerinţelor prezentei legi;

*preambalat* –reprezintă combinaţia dintre un produs şi ambalajul individual în care acesta este preambalat. Un produs este preambalat atunci când este introdus într-un ambalaj de orice natură, în absenţa cumpărătorului, iar cantitatea de produs conţinută în ambalaj are o valoare prestabilită şi nu poate fi schimbată decât prin deschiderea sau prin modificarea perceptibilă a ambalajului produs destinat pentru vînzare,

*introducerea pe piață* - orice furnizare a unui mijloc de măsurare pentru distribuție sau utilizare pe piață în cursul unei activități comerciale, contra cost sau gratuit;

*reprezentant autorizat al producătorului* – orice persoană fizică sau juridică stabilită în Republica Moldova care a primit un mandat scris din partea unui producător pentru a acționa în numele acestuia în legătură cu sarcini specifice;

*Sistemul Internaţional de Unităţi (SI)* – sistem (coerent) de unităţi bazat pe Sistemul Internaţional de Mărimi, cu denumiri şi simboluri de unităţi şi o serie de prefixe cu denumiri şi simboluri, precum şi cu reguli de utilizare a acestora adoptate de Conferinţa Generală de Măsuri şi Greutăţi (CGPM);

*supraveghere metrologică* – modalitate de control metrologic legal efectuată în scopul de a constata respectarea cerințelor legale. Supravegherea metrologică include supravegherea pieții și supravegherea în utilizare a mijloacelor de măsurare;

*supravegherea pieții* – modalitate de supraveghere metrologică, care are ca scop asigurarea că mijloacele de măsurare, preambalatele, sticlele utilizate ca recipient de măsură, care sînt puse la dispoziție pe piață și/sau date în folosință sînt conforme pe deplin cerințelor de reglementare;

*sticle utilizate ca recipiente de măsură* - recipiente realizate din sticlă sau din alte substanţe, avînd o rigiditate şi o stabilitate care oferă aceleaşi garanţii metrologice ca şi sticla, atunci cînd aceste recipiente sunt capsulate sau sunt proiectate pentru a fi capsulate şi sunt destinate depozitării, transportării şi livrării de lichide; au o capacitate nominală între 0,05 litri şi 5 litri inclusiv, au astfel de caracteristici metrologice (caracteristici de proiectare şi uniformitate de fabricaţie), încît pot fi utilizate ca recipiente de măsură, adică atunci cînd sunt umplute pînă la un nivel specificat sau într-un procentaj specificat al capacităţii lor maxime de umplere, conținutul lor poate fi măsurat cu suficientă exactitate.

*trasabilitate metrologică* – proprietate a rezultatului unei măsurări de a putea fi raportat la o referinţă prin intermediul unui lanţ neîntrerupt şi documentat de etalonări, fiecare contribuind la incertitudinea de măsurare;

*tip al mijlocului de măsurare* – model definit al unui mijloc de măsurare sau unui modul (inclusiv o familie de mijloace de măsurare sau module) în care toate elementele, care influențează parametrii metrologici sînt stabilite în mod corespunzător;

*unitate de măsură* – mărime scalară reală, definită și adoptată prin convenție, cu care poate fi comparată orice altă mărime de aceeași natură pentru a exprima raportul dintre cele două mărimi sub formă numerică;

*unitate de măsură legală* – unitate de măsură cerută sau permisă de prevederile prezentei legi;

v*erificare metrologică* – modalitate de control metrologic legal, executat prin procedură de evaluare a conformității (alta decît examinarea de tip), conform unei proceduri stabilite prin norme de metrologie legală aplicabile, care are ca rezultat emiterea unui buletin de verificare metrologică și/sau aplicarea marcajelor de verificare metrologică;

*verificare metrologică iniţială*,– verificare metrologică a unui mijloc de măsurare care nu a mai fost verificat anterior;

*verificare inițială CE* - examinarea și confirmarea conformității unui mijloc de măsurare nou sau recondiționat cu modelul aprobat cu aprobare CE de model și/sau cu dispozițiile directivelor europene referitoare la mijlocul respectiv şi se confirmă prin marcajul verificării inițiale CE;

*verificare metrologică periodică –* verificare metrologică a unui mijloc de măsurare, efectuată periodic, la intervale de timp specificate, conform unei proceduri stabilite prin documentelor normative aplicabile ce țin de prevederile prezentei legi.

**Articolul 3.** Sistemul naţional de metrologie

Infrastructura sistemului naţional de metrologie include:

a) autoritatea centrală de metrologie – organul central de specialitate al administraţiei publice responsabil de infrastructura calităţii din cadrul Guvernului – Ministerul Economiei;

b) Institutul Naţional de Metrologie;

c) Sistemul Naţional de Etaloane;

d) Consiliul Naţional de Metrologie;

e) Serviciile de metrologie ale persoanelor juridice;

f) Agenţia pentru Protecţia Consumatorilor.

**Articolul 4.** Administrarea în domeniul metrologiei

(1) Elaborarea şi promovarea politicii de stat în domeniul metrologiei, administrarea şi coordonarea activităţii de metrologie la nivel naţional se efectuează de către autoritatea centrală de metrologie.

(2) Autoritatea centrală de metrologie are următoarele funcţii:

1. elaborarea şi coordonarea implementării politicii de stat în domeniul metrologiei inclusiv privind asigurarea trasabilității metrologice;
2. studierea necesităților economiei naționale în domeniul metrologiei și identificarea priorităților politicii de stat în acest domeniu;
3. elaborarea cadrului legal şi participarea la elaborarea şi coordonarea proiectelor de acte normative în scopul asigurării trasabilităţii rezultatelor măsurărilor la Sistemul Internaţional de Unităţi (SI) prin intermediul procedurilor recunoscute şi acceptate pe plan internaţional;
4. promovarea recunoașterii internaționale a sistemului naţional de metrologie;
5. reprezentarea Republicii Moldova în organismele regionale şi internaţionale de metrologie;
6. aprobarea regulamentelor generale de metrologie legală și normelor de metrologie legală în limitele competenţei sale;
7. coordonarea activităţilor de metrologie ale organelor centrale de specialitate din cadrul administraţiei publice şi ale persoanelor juridice care activează în domeniul metrologiei;
8. asigurarea armonizării documentelor normative ce țin de prevederile prezentei legi cu practica internaţională şi cea europeană şi aprobarea acestora;
9. negocierea acordurilor cu alte ţări privind recunoaşterea reciprocă a rezultatelor încercărilor metrologice în scopul aprobării de model, a rezultatelor verificărilor metrologice, a competenţei tehnice a laboratoarelor de verificări ale mijloacelor de măsurare;
10. coordonarea activității Consiliului Național de Metrologie;
11. corelarea activităților în domeniul metrologiei cu activităţile în domeniul acreditării;
12. desemnarea şi monitorizarea persoanelor juridice pentru efectuarea verificărilor metrologice ale mijloacelor de măsurare supuse controlului metrologic legal şi pentru efectuarea măsurărilor în domeniile de interes public;
13. gestionarea registrelor naţionale ale sistemul naţional de metrologie (al etaloanelor naţionale, al documentelor normative stipulate în art. 5, alin 1 al prezentei legi şi al entităţilor desemnate);
14. coordonarea și monitorizarea activităţii de metrologie a Institutului Naţional de Metrologie, precum a şi instituţiilor desemnate de autoritatea centrală de metrologie;
15. expertiza proiectelor de acte normative aplicabile domeniului metrologiei;
16. coordonarea programelor de instruire în domeniul metrologiei;
17. asigurarea transparenţei informaţiei în domeniul metrologiei;
18. aprobarea etaloanelor naţionale.

(3) Institutul Naţional de Metrologie– instituţie publică care îşi desfăşoară activitatea conform prevederilor prezentei legi

şi exercită următoarele funcţii:

a) funcţii de metrologie generală:

1) implementarea, la nivel naţional, a politicii în domeniul metrologiei;

2) asigurarea trasabilităţii metrologice a rezultatelor măsurărilor, efectuate în Republica Moldova, la Sistemul Internaţional de Unităţi (SI) prin elaborarea, cercetarea, dezvoltarea, menţinerea și păstrarea bazei naționale de etaloane, realizarea comparărilor bazei naţionale de etaloane la nivel regional şi internaţional, conservarea şi diseminarea unităţilor de măsură legale de la etaloanele naționale la etaloanele de nivel ierarhic inferior;

3) încheierea și realizarea acordurilor de recunoaștere mutuală a etaloanelor naționale și certificatelor de etalonare emise, de către institutele naţionale de metrologie;

4) reprezentarea referinţei naţionale pentru determinarea competenţei tehnice în domeniul metrologiei, inclusiv la etaloane;

5) consultarea organelor centrale de specialitate ale administraţiei publice şi a persoanelor juridice şi fizice privind aspectele tehnice ale metrologiei;

6) participarea la forurile şi organizaţiile internaţionale şi regionale în domeniul metrologiei, conform competențelor precum şi exercitarea altor funcţii de colaborare internaţională în domeniul metrologiei delegate de autoritatea centrală de metrologie;

7) instruirea şi perfecţionarea verificatorilor metrologi;

8) organizarea comparărilor interlaboratoare la nivel național

b) funcţii de metrologie legală:

1) exercitarea controlului metrologic legal prin aprobări de model; verificări metrologice ale mijloacelor de măsurare în situaţii speciale, cînd doar INM este dotat tehnic pentru efectuarea acestora; expertize metrologice şi expertize ale proiectelor documentelor normative ce ţin de domeniul metrologiei;

2) înaintarea propunerilor către autoritatea centrală de metrologie privind cerinţele de reglementare a mijloacelor de măsurare;

3) realizarea acordurilor încheiate cu alte ţări privind recunoaşterea rezultatelor aprobărilor de model, a rezultatelor verificărilor metrologice;

4) elaborarea proiectelor de programe de instruire în domeniul metrologiei ;

5)consultarea autorităţilor administraţiei publice şi a persoanelor juridice şi fizice pe probleme tehnice în domeniul metrologiei legale;

6) gestionarea registrelor de stat ale mijloacelor de măsurare şi ale entităţilor deţinătoare de avize tehnice de înregistrare;

7) înregistrarea persoanelor juridice care repară, pun în funcţiune şi montează mijloace de măsurare, precum şi a celor care produc preambalate și sticle utilizate ca recipiente de măsură;

8) elaborarea proiectelor de documente normative din domeniul metrologiei, armonizate cu practica internaţională şi cea regională;

9) suportul metodologic la elaborarea de către părţile interesate a procedurilor de măsurare legale;

10) acordarea suportului tehnic necesar pentru supravegherea metrologică;

11) formarea şi gestionarea fondului naţional de documente normative în domeniul metrologiei, precum şi stabilirea modului de utilizare a acestui fond.

(4) Sistemul naţional de etaloane este baza tehnică care asigură preluarea, conservarea şi diseminarea unităţilor de măsură.

(5) Consiliul Naţional de Metrologie este un organ consultativ, format în cadrul autorităţii centrale de metrologie, în care sînt reprezentate toate părțile interesate și care înaintează propuneri de politici referitoare la domeniul metrologiei.

(6) Serviciile de metrologie ale persoanelor juridice se creează pentru asigurarea uniformităţii şi exactităţii măsurărilor în domeniile de activitate corespunzătoare prin exercitarea următoarelor funcții:

a) diseminarea unităţilor de măsură ale Sistemului Internaţional de Unităţi (SI) de la etaloanele de nivel ierarhic inferior la  mijloacele de măsurare;

b) efectuarea verificărilor metrologice inițiale, periodice și după reparare a mijloacelor de măsurare supuse controlului metrologic legal;

c) efectuarea măsurărilor din domeniul de interes public.

(7) Agenţia pentru Protecţia Consumatorilor exercită în numele statului supravegherea metrologică prin inspecții și testări. Este subordonată autorităţii centrale de metrologie și efectuează, fără a percepe tarife sau taxe, supravegherea metrologică a respectării de către persoanele juridice şi fizice a prevederilor documentelor normative în domeniul metrologiei, aprobate de autoritatea centrală de metrologie ce ţin de:

a) utilizarea adecvată a unităţilor de măsură şi a simbolurilor acestora;

b) obligaţiile utilizatorilor mijloacelor de măsurare supuse controlului metrologic legal;

c) obligaţiile producătorilor şi importatorilor mijloacelor de măsurare la punerea la dispoziție pe piață și darea în folosință;

d) obligaţiile producătorilor de preambalate și a sticlelor utilizate ca recipiente de măsură;

(8) Pentru efectuarea supravegherii metrologice, Agenţia pentru Protecţia Consumatorilor poate implica sau nu organele de control ale organelor centrale de specialitate din cadrul administraţiei publice.

**Articolul 5.** Documente normative în domeniul metrologiei

(1) În sensul prezentei legi, documente normative în domeniul metrologiei sînt regulamentele generale de metrologie legală, normele de metrologie legală și procedurile de măsurare legală care stabilesc cerințe obligatorii de aplicare repetată la un număr nedeterminat de situaţii identice faţă de mijloacele de măsurare, măsurări, preambalate, sticle utilizate ca recipient de măsură, controlul metrologic legal și în dependență de conținutul acestora, se aprobă prin hotărîri de Guvern sau acte normative ale autorității centrale de metrologie.

(2) Textele documentelor normative în domeniul metrologiei se publică în Monitorul Oficial al Republicii Moldova.

(3) Regulamentul general de metrologie legală stabileşte principiile şi regulile generale specifice activităţilor de metrologie legală şi se identifică prin simbolul RGML.

Regulamentele generale de metrologie legală care transpun prevederile actelor juridice europene se aprobă de Guvern, iar celelalte acte normative se aprobă prin deciziile autorităţii centrale de metrologie.

(4) Norma de metrologie legală, stabileşte cerinţele tehnice şi metrologiceși/sau procedura de verificare metrologică pentru anumite categorii de mijloace de măsurare supuse controlului metrologic legal şi se identifică prin simbolul NML, care se aprobă prin deciziile autorității centrale de metrologie.

(5) Pînă la elaborarea şi aprobarea normelor de metrologie legală se aplică documentele normative internaţionale, inclusiv regionale, aplicabile domeniului metrologiei legale, adoptate la nivel naţional.

(6) Procedura de măsurare legală, stabileşte operaţii descrise în mod concret, utilizate la testarea produselor supuse evaluării conformităţii şi la măsurările în domeniile de interes public, se identifică prin simbolul PML şi se aprobă prin deciziile autorității centrale de metrologie sau de către autoritatea responsabilă în domeniu, în cadrul căreia se elaborează documentele în cauză acestea fiind coordonate cu autoritatea centrală de metrologie.

(7) Cerinţele expuse documentele normative în vigoare în domeniul metrologiei, stabilite la aliniatele (3)- (6), sînt executorii pentru persoanele juridice şi fizice care activează în domenii de interes public specificate la art. 10 alin. (1) în conformitate cu prevederile prezentei legi.

(8) Documente normative din domeniul metrologiei se elaborează în baza legislaţiei naţionale; a recomandărilor Organizaţiei Internaţionale de Metrologie Legală; a directivelor europene în domeniul metrologiei; a standardelor europene armonizate și a standardelor internaționale.

**Capitolul II**

**UNITĂŢILE DE MĂSURĂ LEGALE**

**Articolul 6.** Sistemul Internaţional de unităţi

(1) Pentru asigurarea uniformităţii măsurărilor efectuate în Republica Moldova este obligatoriu să se utilizeze unităţi de măsură legale.

(2) Unităţile de măsură legale sînt:

a) unităţi de măsură ale Sistemului Internaţional de Unităţi (SI) și multiplii şi submultiplii lor zecimali;

b) unități care sînt definite pe baza unităților SI, dar nu sînt multipli sau submultipli zecimal ai acestora;

c) unități utilizate împreună cu SI, ale căror valori în unități SI sînt obținute experimental;

d) unități permise numai în domenii specializate;

e) unități compuse.

(3) În limita prevederilor alin. (1) al prezentului articol, Guvernul aprobă unităţile de măsură legale, denumirile, simbolurile şi definiţiile unităţilor de măsură legale, valorile unităţilor de măsură legale ce nu fac parte din SI, dar sînt exprimate în unităţi SI. Utilizarea altor unităţi de măsură, decît cele stabilite de Guvern, este admisă pentru indicaţiile suplimentare, produse şi echipamente, componentele şi părţile de schimb ale acestora care au fost introduse pe piaţă pînă la data publicării de către Guvern a listei exacte a unităţilor de măsură legale şi valorilor acestora.

(4) Prevederile din aliniatul (1) se referă la mijloace de măsurare, la măsurări și la indicațiile de mărime, exprimate în unități de măsură. Prevederile prezentei legi nu exclud utilizarea, în domeniul transportului aerian, maritim şi feroviar a altor unităţi de măsură decît cele prevăzute în prezenta lege, care au fost stabilite prin convenţii sau acorduri internaţionale la care Republica Moldova este parte.

**Articolul 7**. Utilizarea unităţilor de măsură la operaţiunile de export

La exportul produselor, inclusiv al mijloacelor de măsurare, pot fi utilizate şi alte unităţi de măsură, convenite de părţi prin contract.

**Articolul 8**.Diseminarea unităţilor de măsură

Diseminarea unităților de măsură este asigurată prin trasabilitatea metrologică care reprezintă un complex de măsuri tehnico-organizatorice, în care se include activitatea de diseminare a unităţilor de măsură de la etaloanele internaţionale , sau de la etaloanele trasabile la etaloanele naţionale ale altor ţări sau de etaloanele naţionale spre celelalte etaloane şi de la acestea mai departe, spre mijloacele de măsurare de lucru.

**Articolul 9**. Etaloanele unităţilor de măsură

(1) Etaloanele naţionale reprezintă baza de etaloane a ţării ca parte componentă a Sistemului Naţional de Etaloane şi, la propunerea Institutului Naţional de Metrologie, sînt aprobate în calitate de etaloane naţionale prin decizia autorităţii centrale de metrologie.

(2) Etaloanele naţionale sînt bunuri proprietate publică a statului, deţinute, comparate la nivel internaţional și trasabile la etaloanele internaționale, create, perfecţionate, conservate, menținute şi utilizate de către Institutul Național de Metrologie , avînd acoperirea cheltuielilor necesare de la bugetul de stat.

(3) Modalitatea de creare, aprobare, conservare, menținere şi de utilizare a etaloanelor se stabileşte prin regulamente generale de metrologie legală aprobate prin decizia autorităţii centrale de metrologie

**Capitolul III**

**CONTROLUL METROLOGIC LEGAL**

**Articolul 10.** Domeniile de exercitare a controlului metrologic legal (domenii de interes public)

(1) Controlul metrologic legal se efectuează în următoarele domenii:

a) sănătatea publică;

b) ordinea și siguranța publică;

c) protecţia mediului;

d) protecţia consumatorilor;

e) perceperea taxelor şi impozitelor;

f) corectitudinea tranzacţiilor comerciale;

(2) Controlului metrologic legal, conform prevederilor prezentei legi, se supun mijloacele de măsurare, măsurările, preambalatele, sticlele utilizate ca recipiente de măsură, utilizate în domeniile specificate la aliniatul (1).

(3) Autoritatea centrală de metrologie aprobă Lista oficială a mijloacelor de măsurare supuse controlului metrologic legal, categoriile şi sortimentele de mijloace de măsurare, modalităţile de control metrologic aplicabile fiecărui sortiment, precum şi intervalul maxim admis între două verificări metrologice succesive şi se specifică măsurările supuse controlului metrologic legal, efectuate în domeniile de interes public specificate la alin.(1). Lista menţionată se aprobă de către autoritatea centrală de metrologie şi se publică în Monitorul Oficial al Republicii Moldova.

(4) Activităţile persoanelor juridice şi fizice care au ca obiect mijloace de măsurare, preambalate, sticle utilizate ca recipiente de măsură şi măsurări în domeniile specificate la alin. (1) sînt supuse controlului metrologic legal conform prevederilor prezentei legi.

**Articolul 11.** Controlul metrologic legal al măsurărilor

(1) Se supun controlului metrologic legal următoarele categorii de măsurări efectuate în domeniile de interes public specificate la art.10 alin.(1):

a) măsurările efectuate în cadrul tranzacţiilor comerciale sau măsurările pe baza cărora se stabilesc costuri pentru utilităţi publice, tarife, daune, impozite;

b) măsurările efectuate asupra unor mărimi ce pot afecta interesele vitale ale oamenilor, cum sînt: concentraţia de zahăr şi concentraţia de alcool în băuturi, concentraţia de grăsimi în produsele alimentare, masa hectolitrică şi umiditatea cerealelor, viteza autovehiculelor, concentraţia alcoolică din sînge etc.;

c) măsurările efectuate asupra unor mărimi ce pot afecta sănătatea şi siguranţa populaţiei, precum şi mediul ambiant, cum sînt: conţinutul de poluanţi organici şi metalici din apă, conţinutul de pesticide şi de alte substanţe toxice, conţinutul gazelor de eşapament ale autovehiculelor etc.;

d) măsurările referitoare la produsele preambalate, conţinînd cantităţi determinate, indicate prin etichetare sau sub altă formă, precum şi produsele cu gramaj declarat, fără a fi preambalate.

(2) Măsurările specificate la alin. (1) se efectuează de către autorități, abilitate prin lege cu dreptul efectuării acestor măsurări cu mijloace de măsurare adecvateşi verificate metrologic conform procedurilor de măsurare legale aplicabile.

Aceste măsurări pot fi efectuate și de către persoane juridice, desemnate de autoritatea centrală de metrologie conform prevederilor prezentei legi.

(3) Controlul metrologic legal asupra măsurărilor specificate la alin.(1) se realizează în conform prevederilor prezentei legi prin următoarele modalităţi:

a) prelevarea de probe şi efectuarea de măsurări şi analize comparative pentru verificarea exactităţii rezultatelor declarate ale măsurărilor;

b) inspecţii şi testări inopinate în locurile în care se efectuează măsurările;

c) aprobarea şi înregistrarea procedurilor de măsurare legală prevăzute la alin.(1).

**Articolul 12.** Controlul metrologic legal al mijloacelor de măsurare

1. Se supun controlului metrologic legal mijloacele de măsurare incluse în Lista Oficială a mijloacelor de măsurare supuse controlului metrologic legal, destinate să realizeze măsurări în domeniile de interes public specificate la art.10 alin. (1). Softul înglobat într-un mijloc de măsurare supus controlului metrologic legal nu se supune de sine stătător controlului metrologic legal ci doar cu mijlocul de măsurare în care acesta este înglobat şi fiind examinat ca parte a mijlocului de măsurare se supune examinării/încercării în cadrul controlului metrologic legal al mijlocului de măsurare.
2. Mijloacele de măsurare specificate la aliniatul (1) din prezentul articol, inclusiv componentele mijloacelor de măsurare, dispozitivele auxiliare, instalaţiile de măsurare precum şi cele care deţin verificarea iniţială CE, trebuie să fie conforme cerinţelor din documentele normative din domeniul metrologiei aplicabile. Cerințele tehnice și de funcționare trebuie să asigure ca mijloacele să furnizeze continuu măsurări suficient de exacte, în conformitate cu scopul pentru care au fost realizate.

(3) Pentru fiecare din categoriile de mijloace de măsurare specificate în alin.(1) se elaborează norme de metrologie legală, care stabilesc cerințe tehnice, constructive și metrologice specifice categoriei respective, precum și modalitățile de control metrologic legal.

(4) La introducerea pe piaţă şi/sau darea în folosință a mijloacelor de măsurare specificate în alin. (1) cu excepția mijloacelor de măsurare supuse evaluării conformităţii, menţionate în anexa nr. 3 din Legea nr. 235 din 01 decembrie 2011 privind activităţile de acreditare şi evaluare a conformităţii, controlul metrologic legal se exercită conform prevederilor regulamentelor generale de metrologie legală, prin următoarele modalităţi:

a) aprobare de model;

b) verificare metrologică iniţială;

c) verificare inițială CE

d) supravegherea pieții.

(5) Aprobarea de model este condiție pentru acceptarea prezentării mijloacelor de măsurare pentru verificare metrologică inițială. Lista Oficială a mijloacelor de măsurare supuse controlului metrologic legal poate exclude o categorie de mijloace de măsurare de la aprobarea de model, mijloacele de măsurare din acea categorie fiind supuse direct verificării metrologice inițiale sau recunoaşterii verificării inițiale CE.

(6) Decizia privind aprobarea de model a unui mijloc de măsurare şi includerea lui în Registrul de stat al mijloacelor de măsurare care dețin certificate de aprobare de model se emite de către Institutul Naţional de Metrologie, odată cu eliberarea acestora.

(7) În vederea aprobării de model a mijloacelor de măsurare, acestea trebuie să susţină încercările metrologice în scopul aprobării de model. Încercările metrologice în scopul aprobării de model se efectuează în conformitate cu prevederile documentelor normative din domeniul metrologiei aplicabile.

(8) Termenul de efectuare a încercărilor metrologice se stabileşte prin ordinul Institutului Naţional de Metrologie privind efectuarea încercărilor metrologice în scopul aprobării de model şi nu trebuie să depăşească 50 de zile calendaristice.

(9) Certificatul de aprobare de model este valabil pe o perioadă de 10 ani. Termenul de valabilitate poate fi prelungit pentru perioade succesive de maximum 10 ani. Prelungirea termenului de valabilitate se solicită înainte de expirarea valabilităţii certificatului aprobării de model. Pentru prelungirea termenului de valabilitate al aprobării de model, solicitantul prezintă setul de documente însoţit de certificatele de aprobare de model primite anterior şi de documentaţia valabilă la momentul înaintării cererii de prelungire. Începutul încercărilor metrologice în scopul prelungirii aprobării de model se consideră data semnării actului de prelevare a mostrelor.

(10) În cazul schimbării producătorului mijloacelor de măsurare, modelele aprobate anterior se supun obligatoriu unor noi încercări metrologice în scopul aprobării de model.

(11) În scopul aprobării de model a mijloacelor de măsurare legale fabricate/importate în Republica Moldova, solicitantul (producătorul/ importatorul sau împuternicitul său) trebuie să prezinte următoarele documente:

a) cererea;

b) declaraţia producătorului privind corespunderea mijloacelor de măsurare cu prevederile documentelor normative aplicabile ce țin de domeniul prezentei legi;

c) memoriul tehnic, care trebuie să cuprindă o descriere privind:

1) construcţia, modul de funcţionare şi de utilizare a mijlocului de măsurare, caracteristicile tehnice şi metrologice garantate de producător;

2) dispozitivele de protecţie contra accesului nesancţionat;

3) dispozitivele pentru reglare şi ajustare;

4) locurile pentru aplicarea marcajelor de verificare metrologică şi a sigiliilor;

d) documentele de exploatare în limba de stat (fişa tehnică, instrucţiunea de exploatare);

e) copiile certificatelor de aprobare de model din ţara producătoare dacă acestea există;

f) copiile rapoartelor de încercări dacă există.

(12) Certificatele de aprobare de model se eliberează contra unei taxe, calculate conform metodologiei de calcul, aprobate prin hotărîrea Guvernului.

(13) Institutul Naţional de Metrologie, în baza hotărîrii instanţei de judecată, retrage certificatele de aprobare de model acordate, în următoarele cazuri:

a) mijloacele de măsurare fabricate pentru care a fost acordată aprobarea de model nu sînt conforme cu modelul aprobat sau cu prevederile documentelor normative aplicabile în baza cărora s-a acordat aprobarea de model respectivă;

b) mijloacele de măsurare fabricate/importate în conformitate cu modelul aprobat prezintă deficienţe care le fac neutilizabile conform scopurilor propuse;

c) condiţionările menţionate în decizia de aprobare de model, şi în certificatul aprobării de model a mijloacelor de măsurare supuse controlului metrologic legal, aduse la cunoştinţă producătorului/împuternicitului său, nu sînt respectate;

d) dacă documentele puse la dispoziţie de către solicitant conţin informaţii false.

(14) Aprobările de model pentru mijloacele de măsurare, efectuate anterior datei intrării în vigoare a Hotăririlor Guvernului aplicabile, care sînt incluse în anexa nr. 3 din Legea nr. 235 din 01 decembrie 2011 privind activităţile de acreditare şi evaluare a conformităţii, sînt valabile pînă la expirarea termenului de valabilitate a acestora.

(15) Condiţiile de introducere pe piaţă şi/sau de punere în funcţiune a mijloacelor de măsurare din domeniile reglementate din anexa nr. 3 la Legea nr. 235/2011 din 01 decembrie 2011 privind activităţile de acreditare şi evaluare a conformităţii, se stabilesc prin Hotărîrile Guvernului.

(16) Mijloacele de măsurare specificate în alin. (1) aflate în exploatare la persoanele juridice sau persoanele fizice, se supun, în mod obligatoriu, următoarelor modalităţi de control metrologic legal, conform documentelor normative din domeniul metrologiei aplicabile:

a) verificare metrologică periodică;

b) verificare metrologică după reparare;

c) supravegherea în utilizare a mijloacelor de măsurare.

Expertiza metrologică a mijloacelor de măsurare supuse controlului metrologic legal aflate în utilizare, se efectuează la solicitarea persoanelor fizice sau juridice conform documentelor normative aplicabile.

(17) Verificarea metrologică este valabilă din momentul acordării pe o perioada de timp stabilită în Lista Oficială a mijloacelor de măsurare supuse controlului metrologic legal.

(18) La examinarea unui mijloc de măsurare supus verificării metrologice se determină dacă mijlocul de măsurare satisface cerințele tehnice, constructive și metrologice prevăzute în normele de metrologie legală.

(19) Mijloacele de măsurare constatate drept corespunzătoare în cadrul controlului metrologic legal, ale cărui modalităţi sînt specificate la alin.(4) lit.a) și c) şi alin.(16) lit.a) şi b), sînt mijloace de măsurare, pentru care se eliberează certificat de aprobare de model şi/sau buletin de verificare metrologică şi se aplică, în condițiile prevăzute de regulamentele generale de metrologie legală, următoarele marcaje metrologice:

a) marcajul aprobării de model;

b) marcajul de verificare metrologică;

(20) Marcajele de verificare iniţială CE, indică faptul că mijloacele de măsurare corespund cerinţelor stabilite în regulamentele generale de metrologie legală.

(21) Din considerente ce ţin de domeniul de reglementare a prezentei legi, introducerea pe piaţă şi/sau darea în folosință a unui mijloc de măsurare prevăzut la alin. (4) lit. c) nu poate fi împiedicată, interzisă sau limitată dacă acel mijloc de măsurare poartă marcaje de verificare iniţială CE.

(22) Pentru asigurarea securităţii şi integrităţii mijloacelor de măsurare, pe ele pot fi aplicate şi alte marcaje de securitate, de instalare, de reparare etc..

(23) Reprezentarea grafică, procedurile de aplicare şi/sau de recunoaştere a marcajelor metrologice şi a documentelor specifice, inclusiv a marcajelor de verificare iniţială CE a statelor membre ale Uniunii Europene, se stabilesc prin Hotărîri ale Guvernului.

(24) Cheltuielile pentru lucrările specificate la alin. (4) lit. a) și b), şi alin. (16) lit. a) le suportă deţinătorii mijloacelor de măsurare. Cheltuielile pentru lucrările specificate la alin. (16) lit. b) le suportă persoanele juridice şi fizice care repară mijloace de măsurare, autorizate pentru acest gen de activitate.

(25) Se interzice introducerea pe piaţă, punerea în funcţiune sau utilizarea mijloacelor de măsurare fără marcaje metrologice sau cu marcaje metrologice deteriorate, înlăturate, de interzicere sau cu termenul de verificare metrologică periodică expirat pentru măsurările efectuate în domeniile specificate la art.10 alin.(1). Deţinătorii, utilizatorii acestor mijloace de măsurare sînt obligaţi să le retragă de pe piaţă sau să le scoată din uz.

(26) Certificatele de aprobare de model, buletinele de verificare metrologică şi marcajele metrologice aplicate sînt protejate juridic.

(27) Mijloacele de măsurare care nu au corespuns la controlul metrologic legal (fără certificate de aprobare de model, fără buletine de verificare metrologică sau cu documentele menţionate falsificate sau cu termenul de valabilitate expirat;   cu marcajul de aprobare de model, de verificare metrologică deteriorat, alterat, falsificat, înlăturat) sau cele pe care sînt aplicate marcaje de verificare metrologică cu termenul de valabilitate expirat nu pot fi utilizate în domeniile de interes public specificate la art.10, alin (1).

(28) Supravegherea metrologică în utilizare a mijloacelor de măsurare se efectuează în condiţiile legii privind supravegherea pieţei.

**Articolul 13.** Controlul metrologic legal al preambalatelor şi al sticlelor utilizate ca recipiente de măsură

1. Transpunerea legislaţiei Uniunii Europene, privind preambalatele şi sticlele utilizate ca recipiente de măsură se face prin regulamente generale de metrologie legală, aprobate prin hotărîri ale Guvernului.
2. Preambalatele destinate vînzării în cantităţi nominale unitare constante, şi sticlele utilizate ca recipiente de măsură sînt supuse controlului metrologic legal.
3. Preambalate care întrunesc cerinţele stabilite în regulamentul general de metrologie legală, aprobate prin hotărîrea Guvernului care transpun directiva 76/211/CEE si directiva 2007/45/CE, sunt marcate cu litera "e" de către persoanele fizice sau juridice care efectuează preambalarea produselor în funcţie de masă sau de volum ori care importă acest tip de produse, înainte de a fi introduse pe piaţă.
4. Sticlele utilizate ca recipiente de măsură care întrunesc cerinţele stabilite în regulamentul general de metrologie legală, aprobate prin hotărîrea Guvernului, care transpune directiva 75/107/CEE sunt marcate cu semnul „з” (epsilon inversat) de către producător, înainte de a fi introduse pe piaţă.

(5) Produsele lichide preambalate trebuie să conţină o indicaţie a volumului nominal al produsului, iar alte produse preambalate trebuie să conţină indicaţia masei nominale;

(6) Pentru corespunderea cantităţii reale a produsului preambalat cu cea indicată pe ambalaj este responsabil ambalatorul, importatorul sau reprezentantului său stabilit în Republica Moldova, persoana juridică sau fizică care a introdus pe piaţă preambalatul.

(7) Controlul metrologic legal al preambalatelor se efectuează la sediul ambalatorului, importatorului sau reprezentantului său stabilit în Republica Moldova sau în orice etapă ulterioară introducerii pe piață.

(8) Controlul metrologic legal al sticlelor utilizate ca recipiente de măsură se efectuează la sediul producătorului, importatorului sau la reprezentantul autorizat stabilit în Republica Moldova sau în orice etapă ulterioară introducerii pe piață.

(9) Introducerea pe piaţă a preambalatelor, care corespund cerinţelor şi verificărilor prevăzute în regulamentele generale de metrologie legală, nu poate fi refuzată, interzisă sau restricţionată din motive care privesc inscripţiile ce trebuie să fie pe preambalate;

(10) Introducerea pe piaţă a sticlelor utilizate ca recipiente de măsură nu poate fi refuzată, interzisă sau restricţionată din motive care privesc inscripţiile ce trebuie să fie pe acestea în conformitate cu regulamentul general de metrologie legală aplicabil - volumul sticlelor, determinarea volumului metodele prin care au fost măsurate sau verificate.

(11) În cazul în care controlul metrologic legal al produselor preambalate şi a sticlelor utilizate ca recipiente de măsură a fost iniţiat de organul de supraveghere şi au fost stabilite neconformităţi cu cerinţele declarate şi/sau prescrise, cheltuielile pentru probele sau mostrele prelevate şi pentru efectuarea încercărilor de laborator (măsurărilor aferente produselor preambalate şi sticlelor utilizate ca recipiente de măsurare) sînt suportate de către agentul economic.

**Articolul 14.** Obligaţiile persoanelor fizice şi juridice în domeniul metrologiei legale

(1) Persoanele juridice şi fizice precum şi utilizatorii de mijloace de măsurare care se utilizează în domeniile de interes public menţionate la art.10 alin.(1) sînt obligate să asigure legalitatea acestora prin efectuarea controlului metrologic legal.

(2) Persoanele juridice şi fizice care activează în domeniile de interes public specificate la art.10 alin.(1) sînt obligate să măsoare produsele şi serviciile oferite cu mijloace de măsurare adecvate, introduse pe piaţǎ şi/sau puse în funcţiune în modul stabilit de prezenta lege.

(3) Persoanele juridice şi fizice care activează în domeniul metrologie legale și care în activitatea lor au ca obiect măsurări şi mijloace de măsurare utilizate în domeniile de interes public specificate la art.10 alin.(1), în funcţie de activitatea desfăşurată, sînt obligate să deţină următoarele documente:

a) certificatul de aprobare de model;

b) aviz tehnic de înregistrare;

c) certificatul de desemnare;

d) buletinul de verificare metrologică.

(4) Producătorul sau reprezentantul autorizat al acestuia, importatorul mijloacelor de măsurare supuse aprobării de model, trebuie să aplice marcajul aprobării de model în condiţiile prevăzute de regulamentul general de metrologie legală.

(5) Producătorul sau reprezentantul său autorizat, importatorul sau utilizatorul mijloacelor de măsurare sînt obligaţi să respecte exigenţele impuse prin certificatul de aprobare de model.

(6) Producătorul sau reprezentantul autorizat al acestuia asigură reparaţia mijloacelor de măsurare supuse controlului metrologic legal introduse de ei pe piaţă şi/sau puse în funcţiune.

(7) Persoanele juridice şi persoanele fizice autorizate pentru activitatea de întreprinzător, care produc, repară, montează, pun în funcţiune mijloacele de măsurare care se supun controlului metrologic legal, înainte de a desfăşura aceste activităţi, sînt obligate să se înregistreze la Institutul Naţional de Metrologie, depunînd declaraţia respectivă în vederea primirii avizului tehnic de înregistrare.

(8) Persoanele juridice autorizate pentru activitatea de întreprinzător, care efectuează preambalarea produselor, producerea și/sau importul sticlelor utilizate ca recipiente de măsură, înainte de a-şi desfăşura această activitate, sînt obligate să se înregistreze la Institutul Naţional de Metrologie, prezentînd informaţia cu privire la marca prin care să poată fi identificaţi și depunînd declaraţia pe proprie răspundere în vederea primirii avizului tehnic de înregistrare.

(9) Persoana juridică înregistrată în Republica Moldova (în continuare – solicitant), care solicită eliberarea avizului tehnic de înregistrare pentru unul sau cîteva genuri de activitate, depune la Institutul Naţional de Metrologie o cerere în acest sens, cu anexarea declaraţiei pe proprie răspundere.

(10) În vederea obţinerii avizului tehnic de înregistrare pentru activitatea de producere a mijloacelor de măsurare în condiţiile prezentei legi, solicitantul trebuie să asigure îndeplinirea următoarelor cerinţe:

a) să facă dovada existenţei aprobării de model, în termen de valabilitate, pentru mijloacele de măsurare supuse controlului metrologic legal prevǎzute la art. 12 alin. (1), cu excepţia celor din domeniile prevăzute în anexa nr. 3 la Legea nr. 235 din 01 decembrie 2011 privind activităţile de acreditare şi evaluare a conformităţii, pentru a căror producere se solicită avizul tehnic de înregistrare.

b) să dispună de condiţii tehnico-organizatorice adecvate producerii mijloacelor de măsurare pentru care se solicită avizul tehnic de înregistrare:

1. încăperi care să corespundă cerinţelor de organizare a producerii mijloacelor de măsurare legale şi condiţiilor de păstrare a lor;
2. utilaj tehnologic necesar, mijloace de măsurare şi documentaţie de producere;
3. cadre calificate în domeniul de referinţă;
4. să asigure efectuarea verificării metrologice iniţiale a mijloacelor de măsurare produse, în condiţiile prevăzute de documentele normative din domeniul metrologiei aplicabile;
5. să asigure cu piese de schimb în perioada de garanţie şi postgaranţie;

(11) În vederea obţinerii avizului tehnic de înregistrare pentru activitatea de reparare a mijloacelor de măsurare supuse controlului metrologic legal prevǎzute la art. 12 alin. (1), solicitantul trebuie să îndeplinească următoarele cerinţe:

a) să dispună de condiţii tehnico-organizatorice adecvate reparării mijloacelor de măsurare pentru care se solicită avizul tehnic de înregistrare:

1) încăperi care să corespundă cerinţelor de organizare a reparării mijloacelor de măsurare supuse controlului metrologic legal prevǎzute la art. 12 alin. (1) şi condiţiilor de păstrare a lor;

2) utilaj tehnologic necesar, mijloace de măsurare şi documentaţie de reparare;

3) cadre calificate pentru executarea lucrărilor de reparare;

b) să deţină acordul cu producătorul/reprezentantul autorizat al acestuia în vederea asigurării cu piese de schimb, pe o perioadă egală cu cel puţin durata de exploatare declarată de producător pentru mijloacele de măsurare solicitate;

c) să asigure şi să efectueze reparaţia mijloacelor de măsurare supuse controlului metrologic legal prevǎzute la art. 12 alin. (1) pentru care se solicită avizul tehnic de înregistrare;

d) să asigure garanţia reparaţiei;

e) să asigure efectuarea verificării metrologice după reparare, în condiţiile prevăzute de documentele normative din domeniul metrologiei aplicabile;

f) să prezinte, la solicitarea laboratorului de metrologie în care urmează să se efectueze verificarea metrologică după reparare, fişa de reparaţii referitoare la conţinutul reparaţiilor efectuate;

(12) În vederea obţinerii avizului tehnic de înregistrare pentru activitatea de montare şi punere în funcţiune a mijloacelor de măsurare supuse controlului metrologic legal prevǎzute la art. 12 alin. (1), inclusiv celor din domeniile prevăzute în anexa nr. 3 la Legea nr. 235 din 01 decembrie 2011 privind activităţile de acreditare şi evaluare a conformităţii, solicitantul trebuie să îndeplinească următoarele cerinţe:

a) utilaj tehnologic necesar, mijloace de măsurare şi documentaţie de montare şi punere în funcţiune;

b) cadre calificate pentru executarea lucrărilor de montare şi punere în funcţiune;

c) să asigure şi să execute montarea şi punerea în funcţiune numai a mijloacelor de măsurare verificate metrologic, în condiţiile prevăzute de documentele normative din domeniul metrologiei aplicabile.

d) să asigure garanţia lucrărilor de montare, punere în funcţiune efectuate pentru fiecare mijloc de măsurare montat, pus în funcţiune în condiţiile prevăzute în documentele producătorului;

(13) În vederea obţinerii avizului tehnic de înregistrare pentru activitatea de preambalare a produselor, producerii și/sau importul sticlelor utilizate ca recipiente de măsură, solicitantul trebuie să îndeplinească următoarele cerinţe:

a) să deţină un sistem de management documentat, funcţional şi adecvat domeniului şi volumului lucrărilor efectuate;

b) să preambaleze produsele, să producă sticle utilizate ca recipiente de măsură, pentru care se solicită avizul tehnic de înregistrare, conform documentele normative din domeniul metrologiei aplicabile.

(14) Avizul tehnic de înregistrare se eliberează fără plată, pe un termen de 5 ani.

(15) Termenul de eliberare a avizelor tehnic de înregistrare este de maximum 10 zile lucrătoare de la data înregistrării solicitării la Institutul Naţional de Metrologie, în cazul în care, în urma expertizei, nu sînt constatate neconformităţi.

(16) În cazul deciziei privind neeliberarea avizului tehnic de înregistrare, Institutul Naţional de Metrologie, în termen de 3 zile lucrătoare, informează în scris solicitantul despre decizia adoptată, cu motivarea clară a refuzului.

(17) Drept temei pentru refuzul eliberării avizului tehnic de înregistrare servesc următoarele:

a) solicitantul nu este înregistrat în Republica Moldova;

b) Institutul Naţional de Metrologie a depistat date neveridice în informaţia prezentată de către solicitantul de aviz tehnic de înregistrare.

(18) Suspendarea sau retragerea avizului tehnic de înregistrare se efectuează de către Institutul Naţional de Metrologie, în conformitate cu prevederile Legii nr. 235-XVI din 20 iulie 2006 cu privire la principiile de bază de reglementare a activităţii de întreprinzător prin emiterea ordinului în baza hotărîrii instanţei de judecată, cu excepţia cazului cînd suspendarea sau retragerea avizului tehnic de înregistrare este solicitată de deţinătorul acestuia. Institutul Naţional de Metrologie este obligat să aducă la cunoştinţa titularului de aviz tehnic de înregistrare despre suspendarea sau retragerea avizului tehnic de înregistrare în termen de 3 zile lucrătoare de la data emiterii ordinului.

(19) Drept temei pentru suspendarea valabilităţii avizului tehnic de înregistrare servesc:

a) cererea titularului avizului tehnic de înregistrare privind suspendarea acestuia;

b) constatările Agenției pentru Protecția Consumatorilor referitoare la încălcarea de către titularul avizului tehnic de înregistrare a cerinţelor de la alin. (10) – (13) în baza cărora a fost permisă desfăşurarea activităţii, precum şi depistarea de neconformităţi care afectează integral activitatea desfăşurată.

c) nerespectarea condiţiilor de mediu sau de desfăşurare a activităţii, întocmirea incorectă a documentelor de evidenţă pentru mijloacele de măsurare produse, reparate, puse în funcţiune, sau pentru preambalate ,producerea și/sau importul sticlelor utilizate ca recipient de măsură;

(20) Suspendarea avizului tehnic de înregistrare are drept urmare încetarea executării activităților metrologice indicate în avizul tehnic de înregistrare pe perioada de suspendare. Perioada maximă de suspendare a avizului tehnic de înregistrare - 30 zile

(21) Drept temei pentru retragerea avizului tehnic de înregistrare servesc:

a) cererea titularului avizului tehnic de înregistrare privind retragerea acestuia ca urmare a unor schimbări în competenţele titularului;

b) încheierea activităţii titularului avizului tehnic de înregistrare;

c) suspendarea de către titularul avizului tehnic de înregistrare a activităţii sale pentru o perioadă ce depăşeşte 30 de zile calendaristice, confirmată printr-un document oficial;

d) nesoluţionarea de către titularul avizului tehnic de înregistrare în termenul stabilit a neconformităţilor ce au condus la suspendarea activităţii desfăşurate;

e) încălcarea repetată de către titularul avizului tehnic de înregistrare a cerinţelor de la alin. (10)-(13) în baza cărora a fost eliberat avizul tehnic de înregistrare precum şi depistarea de neconformităţi care afectează integral activitatea desfăşurată. nerespectarea condiţiilor de mediu sau de desfăşurare a activităţii, întocmirea incorectă a documentelor de evidenţă pentru mijloacele de măsurare produse, reparate, puse în funcţiune, sau pentru preambalate produselor, producerea și/sau importul sticlelor utilizate ca recipient de măsură;

f) decizia de radiere a titularului actului permisiv (avizului tehnic de înregistrare) din Registrul de stat al persoanelor juridice şi din Registrul întreprinzătorilor individuali;

g) depistarea unor date neautentice în documentele prezentate autorităţii emitente, cu excepţia greşelilor de editare;

h) constatarea transmiterii intenţionate a avizului tehnic de înregistrare sau a copiei de pe el către o altă persoană pentru a desfăşura genul de activitate respectiv.

(22) Retragerea avizului tehnic de înregistrare are drept urmare încetarea executării activităţilor metrologice indicate în acesta.

(23) În cazul adoptării deciziei privind suspendarea sau retragerea avizului tehnic de înregistrare, în termen de 3 zile lucrătoare, în Registrul entităţilor înregistrate se introduc modificările respective.

(24) Setul de documente al entităţii excluse din Registrul entităţilor înregistrate trebuie să fie păstrat în arhiva Registrului entităţilor înregistrate pe o perioadă de cinci ani.

(25) Titularul avizului tehnic de înregistrare este obligat, în termen de 10 zile lucrătoare de la data comunicării deciziei de retragere a avizului tehnic de înregistrare, să depună la Institutul Naţional de Metrologie originalul avizului tehnic de înregistrare.

(26) Dacă titularul avizului tehnic de înregistrare îşi schimbă denumirea sau activează avînd alte date decît cele indicate în declaraţie, el este obligat să comunice la Institutul Naţional de Metrologie în termen de 15 zile lucrătoare, despre modificările în cauză.

(27) După suspendare sau retragere, precum şi după expirarea termenului de valabilitate, avizul tehnic de înregistrare nu produce efecte juridice. Continuarea activităţii metrologice menţionate în avizul tehnic de înregistrare, după expirarea termenului de valabilitate a acestuia, este interzisă.

(28) După expirare, avizul tehnic de înregistrare poate fi prelungit pentru o nouă perioadă. Pentru asigurarea continuităţii activităţii desfăşurate în baza lui, se va înregistra o cerere nouă la Institutul Naţional de Metrologie cu cel puţin 30 de zile calendaristice înainte de expirarea termenului de valabilitate a avizului tehnic de înregistrare precedent.

(29) În cazul pierderii sau deteriorării avizului tehnic de înregistrare, titularul este în drept să solicite Institutului Naţional de Metrologie care a eliberat avizul tehnic de înregistrare, în termen de 15 zile lucrătoare, eliberarea unui duplicat al acestuia.

(30) Institutul Naţional de Metrologie este obligat să elibereze duplicatul avizului tehnic de înregistrare în termen de 3 zile lucrătoare de la data depunerii cererii de eliberare a duplicatului.

(31) Termenul de valabilitate al duplicatului avizului tehnic de înregistrare nu poate depăşi termenul indicat în avizul tehnic de înregistrare pierdut sau deteriorat. În perioada de examinare a cererii de eliberare a duplicatului, titularul de aviz tehnic de înregistrare deteriorat sau pierdut îşi poate desfăşura activitatea în baza declaraţiei pe proprie răspundere depusă la Institutul Naţional de Metrologie concomitent cu cererea de eliberare a duplicatului actului permisiv.

(32) Persoanele juridice care efectuează verificări metrologice ale mijloacelor de măsurare la care se aplică controlul metrologic legal prin verificare metrologicǎ, conform prevederilor prezentei legi sau măsurări în domeniile de interes public specificate la art.10 alin.(1), înainte de a desfăşura aceste activităţi, sînt obligate să obţină desemnarea de la autoritatea centrală de metrologie în conformitate cu prevederile documentelor normative din domeniul metrologiei aplicabile.

(33) În scopul desemnării pentru efectuarea activităţilor de verificare metrologică a mijloacelor de măsurare, ~~şi~~ măsurări în domeniul de interes public, solicitantul prezintă la autoritatea centrală de metrologie o cerere la care anexează:

a) fişa tehnică a entităţii ce solicită efectuarea activităţii de metrologie legală;

b) copia manualului calităţii;

c) copia certificatului de acreditare cu anexa - domeniul de acreditare.

(34) Decizia referitor la desemnare se bazează pe evaluarea şi monitorizarea realizată de către Centrul Național de Acreditare în condițiile legii nr. 235 din 01 decembrie 2011 privind activităţile de acreditare şi evaluare a conformităţii fiind confirmată de certificatul de acreditare şi de anexa la acest certificat. Decizia referitor la desemnare se ia în termen de pînă la 30 de zile de la depunerea cererii cu anexarea documentelor menţionate la alin.(36).

(35) Solicitantul desemnat poate să ceară extinderea domeniului de desemnare, înaintînd autorităţii centrale de metrologie o cerere însoţită de următoarele documente:

a) domeniul suplimentar de desemnare;

b) suplimentul la fişa tehnică;

c) anexa cu domeniul de acreditare extins.

(39) Suspendarea şi reluarea valabilităţii sau retragerea certificatului de desemnare se efectuează de către autoritatea centrală de metrologie în conformitate cu prevederile Legii nr. 235-XVI din 20 iulie 2006 cu privire la principiile de bază de reglementare a activităţii de întreprinzător, prin emiterea ordinului în baza hotărîrii instanţei de judecată cu excepţia cazului cînd suspendarea sau retragerea certificatului de desemnare este solicitată de deţinătorul acestuia.

(36) Suspendarea certificatului de desemnare are drept urmare încetarea executării  activităților metrologice indicate în certificatul de desemnare pe perioada de suspendare.

(37) Drept temei pentru suspendarea valabilităţii certificatului de desemnare servesc:

a) cererea titularului certificatului de desemnare privind suspendarea acestuia;

b) suspendarea certificatului de acreditare.

(38) Drept temei pentru retragerea certificatului de desemnare servesc:

a) cererea titularului certificatului de desemnare privind retragerea acestuia;

b) încheierea activităţii titularului certificatului de desemnare;

c) suspendarea de către titularul certificatului de desemnare a activităţii sale pentru o perioada ce depăşeşte 30 de zile calendaristice, confirmată printr-un act legal;

d) nesoluţionarea de către titularul certificatului de desemnare, în termen de 30 de zile calendaristice, a neconformităţilor ce au condus la suspendarea desemnării;

e) încălcările repetate ale cerinţelor de la alin (33) şi (34) în baza cărora a fost acordată desemnarea;

f) retragerea certificatului de acreditare;

g) decizia de radiere a titularului certificatului de desemnare din Registrul de stat al persoanelor juridice şi din Registrul întreprinzătorilor individuali;

h) depistarea unor date neautentice în documentele prezentate intenţionat autorităţii emitente şi a unor neconformităţi care afectează integral desemnarea, nerespectarea prevederilor din documentaţia sistemului calităţii declarat, nerespectarea condiţiilor de mediu, întocmirea incorectă a documentelor de evidenţă pentru mijloacele de măsurare verificate metrologic sau măsurările efectuate în domeniul de interes public;

i) constatarea transmiterii intenţionate a certificatului de desemnare sau a copiei de pe el către o altă persoană pentru a desfăşura genul de activitate respectiv.

**Capitolul IV**

**COLABORAREA INTERNAŢIONALĂ ÎN DOMENIUL METROLOGIEI**

**Articolul 15**. Statutul autorităţii centrale de metrologie în relaţiile internaţionale

Autoritatea centrală de metrologie reprezintă Republica Moldova în organizaţiile internaţionale şi regionale de metrologie, colaborează pe bază de acorduri (contracte) cu organismele naţionale de metrologie din alte state, cu dreptul de a delega aceste funcţii Institutului Naţional de Metrologie.

**Articolul 16.** Recunoaşterea aprobărilor de model, verificărilor metrologice ale mijloacelor de măsurare și etalonărilor

(1) În conformitate cu acordurile încheiate pot fi recunoscute:

a) aprobările de model ale mijloacelor de măsurare şi certificatele aferente eliberate;

b) rezultatele verificărilor metrologice ale mijloacelor de măsurare efectuate în alte state;

(2) Aprobarea de model şi verificarea metrologică pentru mijloacele de măsurare fabricate și comercializate în mod legal într-un stat cu care Republica Moldova a încheiat un acord de recunoaștere menționat în art.15 atunci cînd mijloacele de măsurare dețin aprobarea de model și verificările metrologice din statul respectiv și cerințele în baza cărora acestea au fost acordate sînt conforme cerinţelor tehnice prevăzute în regulamentul general de metrologie legală aplicabil.

(3) Importatorul sau reprezentantul autorizat al producătorului va informa Institutul Național de Metrologie cu privire la mijloacele de măsurare sau la dispozitivele auxiliare fabricate într-un stat menționat la alin.(2), introduse pe piață/și sau puse în funcțiune. Importatorul va transmite INM o copie a certificatului de aprobare de model și rezultatele încercărilor care au stat la baza acordării aprobării de model, şi informații privind autoritatea care a efectuat verificarea inițială, responsabilă de aplicarea marcajelor corespunzătoare acesteia odată cu depunerea declaraţiei în vederea primirii avizului tehnic de înregistrare.

(4) Agenții economici, care în activitatea sa dețin mijloace de măsurare din domeniile specificate la art.10 și care au solicitat efectuarea verificării metrologice periodice într-un stat menționat la alin. (2) va informa Institutul Național de Metrologie cu privire la verificările efectuate, prin depunerea declarației conform cerinţelor prevăzute de regulamentul general de metrologie legală aplicabil.

(5) Verificarea inițială, efectuată conform alin. (3), este valabilă din momentul acordării ei pînă la finele anului următor celui în care a fost aplicat marcajul de verificare inițială. Verificările metrologice periodice, efectuate conform alin. (4) sînt valabile din momentul acordării pe o perioada de timp stabilită în Lista Oficială a mijloacelor de măsurare supuse controlului metrologic legal.

(6) Recunoașterea etalonărilor se efectuează în baza acordurilor de recunoaștere mutuală a etaloanelor naționale și certificatelor de etalonare emise de institutele naționale de metrologie.

(7) Recunoaşterea verificării iniţiale CE nu se aplică mijloacelor de măsurare specificate în domeniile din anexa nr. 3 la Legea nr. 235 din 01 decembrie 2011 privind activităţile de acreditare şi evaluare a conformităţii care se introduc liber pe piaţă şi/sau se pun în funcţiune conform semnelor şi marcajelor aplicate.

(8) Prezența, pe un mijloc de măsurare a marcajelor CE corespunzătoare demonstrează că acesta a fost supus unor controale adecvate și în consecință, atunci când mijlocul de măsurare este importat sau pus în funcțiune, nu mai este necesar să se repete controalele care au fost deja efectuate. Verificarea inițială CE este valabilă din momentul acordării ei pînă la finele anului următor celui în care a fost aplicat marcajul de verificare inițială CE.

(9) Agenţia pentru Protecţia Consumatorilor, în modul şi în limitele prevăzute de lege, iniţiază acţiunile de retragere a mijloacelor de măsurare, care dețin verificarea inițială CE, aprobarea de model și verificarea metrologică obținute într-un stat membru al Uniunii Europene sau într-un stat cu care Republica Moldova a încheiat un acord de recunoaștere menţionat la alin.(1), cu prezentarea informaţiilor autorităţii centrale de metrologie, în următoarele cazuri:

a) mijloacele de măsurare nu sunt conforme cu modelul aprobat sau cu prevederile documentelor normative din domeniul metrologiei;

b) cerinţele metrologice specificate în descrierea de model, care este anexă la certificatul de aprobare de model nu sunt respectate;

c) mijloacele de măsurare prezintă la utilizare un defect de ordin general care le face improprii scopului pentru care au fost realizate.

(10) În cazul prevăzut la alin. (9), Agenţia pentru Protecţia Consumatorilor, în modul şi limitele prevăzute de lege, ia măsuri pentru interzicerea introducerii pe piaţă şi punerii în funcţiune a mijloacelor de măsurare în cauză.

(11) Autoritatea centrală de metrologie informează de îndată Comisia și statele membre ale Uniunii Europene sau statele cu care Republica Moldova a încheiat un acord de recunoaștere menţionat la alin.(1) cu privire la măsurile prevăzute la alineatele (9) și (10), precizînd motivele deciziei sale.

**Capitolul V**

**TRANSPARENŢA INFORMAŢIEI METROLOGICE**

**Articolul 17.** Accesul la orice rezultat de măsurare de interes public

(1) Cetăţenii şi alte părţi interesate pot avea acces, cu titlu gratuit, la orice rezultat de măsurări în domeniile de interes public atîta timp cît comunicarea acestei informaţii nu aduce prejudiciu vreunei persoane, sau companii, sau altei organizaţii.

(2) Responsabilii de publicarea sau transmiterea către public a rezultatelor măsurărilor pot fi solicitaţi să justifice pertinenţa şi siguranţa acestor rezultate.

(3) Autoritatea centrală de metrologie este desemnată, prin prezenta lege, drept sursă independentă şi imparţială de consultanţă referitor la veridicitatea, legalitatea şi credibilitatea informaţiei metrologice. Suportul informaţional şi expertiza necesară pentru consultanţe este acordată de către entităţile infrastructurii sistemului naţional de metrologie specificate la art.3.

**Articolul 18.** Informaţia privind documentele şi registrele sistemului naţional de metrologie

Persoanele interesate pot avea acces, cu titlu gratuit, la informaţia privind documentele normative ce țin de domeniul prezentei legi, la registrele de stat ale mijloacelor de măsurare, ale persoanelor juridice şi fizice înregistrate în cadrul sistemului naţional de metrologie, ale procedurilor de măsurare legale şi ale normelor de metrologie legală.

**Capitolul VI**

**RĂSPUNDEREA PENTRU ÎNCĂLCAREA PREZENTEI LEGI**

**Articolul 19**. Răspunderea contravenţională, penală şi civilă

Persoanele fizice şi juridice, culpabile de încălcarea prezentei legi, poartă răspundere administrativă, penală sau civilă în conformitate cu legislaţia.

**Capitolul VII**

**FINANŢAREA ACTIVITĂŢILOR DE METROLOGIE**

**Articolul 20.** Sursele de finanţare

Sursele de finanţare ale activităţii de metrologie sunt:

a) veniturile generale şi sursele financiare de la bugetul de stat;

b) veniturile colectate de Institutul Naţional de Metrologie, obţinute din:

1) taxele percepute pentru diseminarea unităţilor de măsură legale de la etaloanele naționale la etaloanele de nivel ierarhic inferior prevăzute de lit. a), pct. 2), alineatul (3) de la art. 4;

2) taxele percepute pentru aprobări de model,verificări metrologice ale mijloacelor de măsurare, expertize metrologice prevăzute de litera b), pct. 1) alineatul (3) de la art. 4;

3) chiria sau darea în arendă a spaţiilor/încăperilor;

4) donaţii, sponsorizări şi alte mijloace băneşti obţinute în condiţiile legii;

c) resursele proiectelor finanţate din surse externe.

**Articolul 21.** Destinaţia mijloacelor financiare

1. Veniturile generale şi sursele financiare de la bugetul de stat, precum şi veniturile colectate ale Institutului Naţional de Metrologie se utilizează pentru:
2. elaborarea, perfecţionarea, conservarea şi întreținerea bazei naţionale de etaloane,
3. participarea cu baza naţională de etaloane la intercomparări regionale şi/sau internaţionale;
4. întreţinerea Institutului Naţional de Metrologie;
5. reprezentarea Republicii Moldova, în calitate de membru, în cadrul organizaţiilor de metrologie europene, internaţionale şi interstatale, menţionate la punctele 3) şi 6), alin. (3) din art. 4 din prezenta lege, inclusiv achitarea cotizaţiilor de membru al acestora;
6. cercetări în domeniul metrologiei;
7. elaborarea documentelor normative în domeniul metrologiei;
8. colaborarea cu institutele de metrologie ale altor ţări;
9. formarea şi gestionarea fondului naţional de documente normative în domeniul metrologiei;
10. implementarea şi menţinerea în cadrul Institutului Naţional de Metrologie a sistemelor de management, conform standardelor europene şi internaţionale;
11. consolidarea capacităţilor instituţionale ale institutului naţional de metrologie, inclusiv prin instruirea şi stimularea personalului acestuia;

**Articolul 22. Bugetul Institutului Naţional de Metrologie**

(1) Bugetul de venituri şi cheltuieli al Institutului Naţional de Metrologie se aprobă anual, de către organul central de specialitate al administraţiei publice responsabil de infrastructura calităţii, cu respectarea prevederilor prezentei legi.

(2) Institutul Naţional de Metrologie prezintă organului central de specialitate al administraţiei publice, responsabil de infrastructura calităţii, rapoarte privind executarea bugetului de venituri şi cheltuieli, în modul stabilit de legislaţie.

(3) Veniturile colectate ale Institutului Naţional de Metrologie se constituie şi se utilizează în conformitate cu regulamentul de constituire şi utilizare a veniturilor colectate, aprobat de Guvern.

(4) Mijloacele financiare ale bugetelor componente ale bugetului Institutului Naţional de Metrologie sunt gestionate prin cont unic trezorerial şi prin alte conturi bancare.

**Capitolul VIII**

**DISPOZIŢII FINALE ŞI TRANZITORII**

**Articolul 23**

(1) Prezenta lege intră în vigoare în termen de 6 luni de la data publicării.

(2) Guvernul, în termen de 18 luni de la data publicării prezentei legi:

a) va aduce actele sale normative în conformitate cu prezenta lege;

b) va asigura executarea prezentei legi de către autorităţile administraţiei publice centrale competente.

**Articolul 24**

La data intrării în vigoare a prezentei legi, se abrogă Legea metrologiei nr. 647-XIII din 17.11.1995 (Republicat: Monitorul Oficial al R.Moldova, ediţie specială din 15.04.2008 Monitorul Oficial al R.Moldova nr.13/124 din 29.02.1996)